Polisiebeampte skiet vrou glo per ongeluk | Maroela Media
Polisiebeampte skiet vrou glo per ongeluk
'n Gautengse polisiebeampte is Vrydag in hegtenis geneem nadat hy glo sy vrou in die gesig geskiet het.
Grace Langa, woordvoerder van die onafhanklike polisiedirektoraat (Opod), het gesê die beampte beweer hy was by sy huis in Florida en wou selfmoord pleeg weens die druk van sy werk en huislike probleme. "Hy het sy dienspistool uitgehaal om homself te skiet. Sy vrou het glo probeer om hom te keer. Sy het probeer om die vuurwapen by hom af te neem toe 'n skoot per ongeluk afgegaan en haar in die gesig getref het."
Opod is na die toneel geroep. Die polisiebeampte se vrou is in 'n kritieke toestand na die hospitaal gehaas.
Volgens Langa word die beampte by die Florida-polisiestasie aangehou op 'n klag van poging tot moord. "'n Opod-ondersoekbeampte sal die slagoffer in die hospitaal besoek. Afhangende van haar toestand, sal die Opod 'n verklaring by haar afneem vir verdere ondersoek," het sy gesê.
Vrou sterf toe motor teen brug bots
Johan1 · 3 jaar gelede
Ek wens tog iemand wil vir die verslaggewers die begrippe geweer, rewolwer, pistool, patroon en koeël verduidelik.
Ons vra om verskoning oor die oorsig. Die berig is gewysig.
Johan, dit is ongelukkig so dat Maroela hul eie beriggewing goedkoop maak deur diè tipe snert te skryf. Ek het meer kere daarop gewys en dan word dit bloot verwyder deur die Maroela personeel (sonder om dit reg te stel). Dit gee 'n aanduiding van hoeveel die mense wat hul name teken onder 'joernalis' by Maroela, werklik weet. Hulle is 'n verleentheid vir hul self en vir Maroela.
Ek het begrip dat joernaliste nie wapens goed ken nie, en dit is so dat "geweer" soms in die volksmond as 'n versamelnaam vir vuurwapens gebruik word. Maar as jy nie die verskil tussen 'n pistool, rewolwer, karabyn, haelgeweer of bloot 'n geweer ken nie, hou asb. by "vuurwapen". Maklik en veilig.
Ek stem saam met Mags wat Maroela bedank vir die gratis nuus en dat hy eerder wil weet wat in die land aangaan as om te kritiseer oor spelfoute, ens. Dankie Maroela, ook van my kant af.